Na literarni natječaj udruge Mlada pera pod nazivom Basna je priča prava jer životinja mudrost izgovara! pristiglo je mnogo radova. Data je prilika najmlađim autorima da u formi basne izraze vlastite pouke i mudrosti bilo roditeljima, učiteljima, ili sebi samima te možda lakše progovore o temi ili problemu koji je za njih bitan.

Učenica IV. razreda PŠ Prgomelje, Antonija Piskač napisala je basnu  Zec, krtica i magarac  te osvojila 1. nagradu za najkreativniju basnu. Basna Zec, krtica i magarac  bit će uvrštena u bojanku koju ilustrira Goran Radiković

Zec, krtica i magarac

Sastali se zec, krtica i magarac pa počeli pričati. Svatko je tugovao zbog nečega što nema.

„Baš bi bilo dobro imati dugi rep“, reče zec, „bio bih ljepši i od lije“.

„Da su meni rogovi“, maštao je magarac, „izgledao bih moćno poput bika i ovna.''

„Želim biti velika, da me svi primijete“, potužila se krtica.

Njihovo sanjarenje prekinuo je gladni vuk. Tri se prijatelja u strahu razbježaše, svak' na svoju stranu. Vuk jurnu za zecom, kojeg ni brze noge ne bi spasile, da je iza njih bio rep o kakvom je sanjao. Okrenu se vuk zatim magarcu, al' ga ovaj spremno dočeka svojim snažnim stražnjim kopitima. Odbacio je vuka daleko u polje, ravno pred rupu koju je krtica spretno kopala. Malena je krtica brzo nestala ispod humka zemlje.

 Dok je gladni vuk ljutito teturao prema šumi, troje prijatelja se ponovo okupilo i bilo zadovoljno što ih je priroda stvorila onakvima kakvi trebaju biti.

Shvatili su da u životu nije potrebno imati sve što poželimo već je važno cijeniti ono što imamo.

Antonija Piskač, 4. razred, OŠ Rovišće, PO Prgomelje